Návrh na začatie prejudiciálneho konania, ktorý podal Tribunale Ordinario di Aosta (Taliansko) 10. februára 2014 – Equitalia Nord SpA/CLR di Camelliti Serafino & C. Snc
(vec C-68/14)
Jazyk konania: taliančina
Vnútroštátny súd, ktorý podal návrh na začatie prejudiciálneho konania
Tribunale Ordinario di Aosta
Účastníci konania pred vnútroštátnym súdom
Odporkyňa: Equitalia Nord SpA
Navrhovateľka: CLR di Camelliti Serafino & C. Snc
Prejudiciálne otázky
Sú účinné právne predpisy talianskeho práva uvedené v článku 3 ods. 1 a 4 zákonného dekrétu č. 95 zo 6. júla 2012, zmeneného na zákon, v čiastočne zmenenom a doplnenom znení zákonom č. 135 zo 7. augusta 2012, v časti, kde sa stanovuje, že „s ohľadom na výnimočný charakter hospodárskej situácie a pri zohľadnení prioritných potrieb dosiahnuť cieľ zníženia verejných výdavkov sa odo dňa nadobudnutia účinnosti tohto opatrenia pre roky 2012, 2013 a 2014 aktualizácia stanovená platnou legislatívou a týkajúca sa zmeny ukazovateľov, ktoré zverejňuje ISTAT, neuplatňuje na nájomné platené orgánmi verejnej správy, ktoré Národný štatistický úrad na základe článku 1 ods. 3 zákona č. 196 z 31. decembra 2009 identifikoval ako súčasť konsolidovaného výkazu verejnej správy, ako aj na nájomné platené nezávislými orgánmi, vrátane Commissione nazionale per le società e la borsa (Consob), na použitie nehnuteľností na inštitucionálne účely v rámci nájomného vzťahu, kde je verejný orgán nájomcom“, a ďalej v ods. 4, že „na účel zníženia verejných výdavkov určených na plnenie nájomných zmlúv, ktorých predmetom sú nehnuteľnosti využívané na inštitucionálne účely a ktoré uzavreli ústredné orgány verejnej správy ako nájomcovia, tak ako ich označil ISTAT podľa článku 1 ods. 3 zákona č. 196 z 31. decembra 2009, ako aj nezávislé orgány, vrátane Commissione nazionale per le società e la borsa (Consob), sa nájomné od 1. januára 2015 znižuje o 15 % jeho zostávajúcej výšky“, pričom „odo dňa nadobudnutia účinnosti zákona, ktorým sa tento dekrét mení na zákon, sa zníženie nájomného uvedené v predchádzajúcej vete v každom prípade uplatňuje na nájomné zmluvy, ktorých platnosť skončila alebo ktoré sa obnovili po tomto dátume“, v rozpore s ustanovením článku 106 ods. 1 a 2 Zmluvy o fungovaní Európskej únie, keďže môžu zabezpečiť subjektom pôsobiacim v režime hospodárskej súťaže neodôvodnenú a diskriminačnú výhodu v porovnaní s postavením iných subjektov, ktoré vykonávajú rovnakú činnosť, hoci nemajú z týchto pravidiel prospech?
Možno uvedené pravidlá, keďže môžu priznať subjektom pôsobiacim v režime hospodárskej súťaže neodôvodnenú a diskriminačnú výhodu v porovnaní s postavením iných subjektov, ktoré vykonávajú rovnakú činnosť, hoci nemajú z týchto pravidiel prospech, považovať za „štátnu pomoc“ v zmysle a na účely článku 107 ods. 1 ZFEÚ?